Ο **Σόφους Έρχαρντ Νίλσεν**  (*Sophus Erhard Nielsen*, 15 Μαρτίου 1888 – 25 Αυγούστου 1963) ήταν Δανός διεθνής ποδοσφαιριστής. Είναι περισσότερο γνωστός για τα 10 γκολ που σημείωσε με την εθνική ομάδα ποδοσφαίρου της Δανίας στη νίκη με 17–1 με αντίπαλο τη Γαλλία στους Ολυμπιακούς Αγώνες του 1908, επίδοση που έμεινε ως ρεκόρ σε συναντήσεις εθνικών ομάδων ως το 2001.

Βιογραφία
---------

Γεννημένος στην Κοπεγχάγη, ο Σόφους Νίλσεν ξεκίνησε την καριέρα του στην κάνοντας το ντεμπούτο του με την Μπολντκλούμπεν Φρεμ τον Οκτώβριο του 1904 έχοντας ήδη αγωνιστεί με την ομάδα νέων του συλλόγου για δύο χρόνια. Έπαιζε ως κεντρικός επιθετικός και ήταν επιδέξιος παίκτης με δύσκολες ντρίμπλες και σουτ, αλλά και με εξαιρετική ικανότητα με το κεφάλι. Σύντομα έγινε το ποδοσφαιρικό είδωλο πολλών νεαρών παικτών της Κοπεγχάγης. Με το σύλλογο κέρδισε το τουρνουά *Baneklubberne* (τουρνουά για τις ομάδες που είχαν δικό τους γήπεδο και διοργανώθηκε μόνο μία χρονιά) το 1911.

Το ποδόσφαιρο ήταν ερασιτεχνικό τότε στη χώρα και δεν μπορούσε να εξασφαλίσει τη ζωή των παικτών. Έχοντας υπηρετήσει τη μαθητεία του ως σιδεράς, αποφάσισε να ταξιδέψει με ένα ξάδερφό του στην Ευρώπη ως τεχνίτες και έφτασαν μόνο μέχρι το Κίελο της Γερμανίας. Εκεί συνάντησαν τον πρόεδρο του τοπικού ποδοσφαιρικού συλλόγου, τον οποίο ο Νίλσεν γνώριζε από ένα προηγούμενο ταξίδι με την Φρεμ. Ο πρόεδρος τους έδωσε θέσεις εργασίας και σε αντάλλαγμα, τα ξαδέρφια θα έπαιζαν ερασιτεχνικό ποδόσφαιρο για την Χόλσταϊν Κίελ. Το 1911 κατέκτησε το Πρωτάθλημα της Βόρειας Γερμανίας με τη Χόλσταϊν νικώντας στον τελικό την Άιντραχτ Μπράουνσβαϊγκ με 6–1 στον οποίο συνέβαλε με τέσσερα γκολ.
Μετά από ένα χρόνο επέστρεψε στη Δανία και την πρώην ομάδα του, όπου αγωνίστηκε το υπόλοιπο της ποδοσφαιρικής του καριέρας σημειώνοντας συνολικά (και στις δύο περιόδους) 125 γκολ πρωταθλήματος σε 137 αγώνες. Το τελευταίο του παιχνίδι ήταν τον Μάιο του 1921.

Ο Νίλσεν κλήθηκε για πρώτη φορά πρώτη στην εθνική ομάδας της Δανίας για τους Θερινούς Ολυμπιακούς Αγώνες του 1908. Σημείωσε ένα γκολ στον πρώτο αγώνα στην ιστορία της Εθνικής (19 Οκτωβρίου), καθώς η ομάδα της δεύτερης εθνικής Γαλλίας ηττήθηκε με 9–0. Στις 22 Οκτωβρίου 1908 η Δανία έπαιξε με την πρώτη ομάδα της Γαλλίας στον ημιτελικό και οι Δανοί κέρδισαν με 17–1 με το Νίλσεν να σημειώνει 10 γκολ και τη συνάντηση να παραμένει αυτή με το μεγαλύτερο σύνολο τερμάτων στην ιστορία των Ολυμπιακών διοργανώσεων. Ο αγώνας εκείνος παραμένει η μεγαλύτερη νίκη στην ιστορία της εθνικής Δανίας και η μεγαλύτερη ήττα για τη Γαλλία. Η Δανία κέρδισε το ασημένιο μετάλλιο αφού ηττήθηκε με 0–2 από τη Μεγάλη Βρετανία στον τελικό. Ο ίδιος με 11 γκολ ήταν πρώτος σκόρερ της διοργάνωσης, επίδοση ρεκόρ που καταρρίφθηκε το 1968.

Το ρεκόρ του ισοφαρίστηκε στους επόμενους Ολυμπιακούς Αγώνες από το Γκότφριντ Φουκς που σκόραρε επίσης 10 γκολ στη νίκη με 16–0 επί της  Ρωσίας. 
Ο Νίλσεν κέρδισε άλλο ένα ασημένιο μετάλλιο στους Ολυμπιακούς Αγώνες του 1912, στους οποίους σημείωσε δύο γκολ σε τρεις αγώνες. Με 13 γκολ συνολικά ο Νίλσεν είναι κορυφαίος σκόρερ στην ιστορία των Ολυμπιακών τουρνουά ποδοσφαίρου μαζί με τον Άνταλ Ντουνάι. Μετά τους Ολυμπιακούς Αγώνες του 1912, ο Νίλσεν έπαιξε άλλους 12 διεθνείς αγώνες, σημειώνοντας τέσσερα γκολ. Τελείωσε την καριέρα του στην εθνική ομάδα τον Οκτώβριο του 1919.

Μετά την αποχώρησή του από την ενεργό δράση, έγινε προπονητής των νέων της Φρεμ για δύο χρόνια και ήταν προσωρινός προπονητής σε πολλούς συλλόγους της Δανίας. Το 1940 ονομάστηκε πρώτος προπονητής της εθνικής ομάδας της Δανίας (σε αντίθεση με τους προσωρινούς προπονητές του παρελθόντος) και πρωτοστάτησε στην εκπαίδευση των Δανών προπονητών. Έκανε ομιλίες και σεμινάρια σε όλη τη χώρα σχετικά με τις μεθόδους προπόνησης και εκπαίδευσης. Ήταν προπονητής για τη Δανία σε δύο παιχνίδια, αμφότερες ισοπαλίες με τη Σουηδία το 1940.

Δείτε επίσης
------------

* Κατάλογος ποδοσφαιριστών που σημείωσαν ρεκόρ με χατ-τρικ

Παραπομπές
----------

1. 1 2  «Sophus Nielsen». Αρχειοθετήθηκε από το πρωτότυπο στις 5 Δεκεμβρίου 2021. Ανακτήθηκε στις 5 Δεκεμβρίου 2021.
2. ↑  «I NOSTRI PALLONI D'ORO DAL 1900 AL 2022». Αρχειοθετήθηκε από το πρωτότυπο στις 19 Σεπτεμβρίου 2023. Ανακτήθηκε στις 19 Σεπτεμβρίου 2023.
3. 1 2  «Futbol Juegos Olimpicos». Ανακτήθηκε στις 5 Δεκεμβρίου 2021.
4. ↑  «Baneklubberne Turniere». Ανακτήθηκε στις 5 Νοεμβρίου 2021.
5. ↑  «The Danish National Football Team, A Brief History…». Αρχειοθετήθηκε από το πρωτότυπο στις 5 Δεκεμβρίου 2021. Ανακτήθηκε στις 5 Δεκεμβρίου 2021.
6. ↑  «Norddeutsche Meisterschaft 1911». Ανακτήθηκε στις 16 Δεκεμβρίου 2021.
7. ↑  «Als Holstein Kiel deutscher Meister wurde». Ανακτήθηκε στις 16 Δεκεμβρίου 2021.
8. ↑  «FIFA : Olympic Football Tournament 1908 : DEN 9 – 0 FRA». Ανακτήθηκε στις 5 Δεκεμβρίου 2021.
9. ↑  «OLYMPIC FOOTBALL TOURNAMENT 1908». Ανακτήθηκε στις 5 Νοεμβρίου 2021.
10. ↑  «FIFA : Olympic Football Tournament 1908 : DEN 17 – 1 FRA». Ανακτήθηκε στις 5 Δεκεμβρίου 2021.
11. ↑  «IOC : Olympic football records: Dunai's goals, USA's dominance and Brazil's medal collection». Αρχειοθετήθηκε από το πρωτότυπο στις 5 Δεκεμβρίου 2021. Ανακτήθηκε στις 5 Δεκεμβρίου 2021.
12. ↑  «Most goals in an Olympic football match». Ανακτήθηκε στις 13 Ιουλίου 2022.
13. ↑  «Hvem laver sæsonens 2. hattrick i 3F Superliga?». Ανακτήθηκε στις 28 Απριλίου 2023.
14. ↑  «The day Denmark caused France's biggest decay». Ανακτήθηκε στις 13 Ιουλίου 2022.
15. ↑  «Denmark 17 – France 1: A Brief History of Olympic Football». Ανακτήθηκε στις 13 Ιουλίου 2013.
16. ↑  «FIFA : Olympic Football Tournament London 1908». Ανακτήθηκε στις 5 Δεκεμβρίου 2021.
17. ↑  «Olympic Mens's Football Top Goalscorers». Ανακτήθηκε στις 4 Δεκεμβρίου 2021.
18. ↑  «FIFA : Olympic Football Tournament 1912 : GER 16 – 0 RUS». Ανακτήθηκε στις 4 Δεκεμβρίου 2021.
19. ↑  «V. Olympiad Stockholm 1912 Football Tournament». Ανακτήθηκε στις 4 Δεκεμβρίου 2021.
20. ↑  «IOC : Sofus Erhard NIELSEN». Αρχειοθετήθηκε από το πρωτότυπο στις 5 Δεκεμβρίου 2021. Ανακτήθηκε στις 5 Δεκεμβρίου 2021.
21. ↑  «Five highest goalscorers in men's football at the Olympics of all-time». Αρχειοθετήθηκε από το πρωτότυπο στις 3 Δεκεμβρίου 2021. Ανακτήθηκε στις 2 Δεκεμβρίου 2021.
22. ↑  «Romario, Tevez and Neymar - Who are the top goalscorers in Olympic men's football?». Ανακτήθηκε στις 5 Δεκεμβρίου 2021.
23. ↑  «Denmark - Internationals 1918-1919». Ανακτήθηκε στις 5 Δεκεμβρίου 2021.
24. ↑  «Sophus Nielsen : trainer». Ανακτήθηκε στις 5 Δεκεμβρίου 2021.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Σόφους Νίλσεν** |


|  |  |
| --- | --- |
| 

|  |
| --- |
| * Πύλη:Βιογραφίες
* Πύλη:Αθλητισμός
* Πύλη:Ποδόσφαιρο
 |

 |